Bemagtig 'n Kind - Solidariteit Helpende Hand
'n Klein bydrae kan 'n reuseverskil in 'n kind se lewe maak. Met die Bemagtig-'n-kind-projek, 'n gesamentlike inisiatief van Helpende Hand en Maroela Media, word behoeftige kinders op verskillende maniere bygestaan om hul lewens in 'n nuwe rigting in te stuur.
Werner* en Gerrit* het in moeilike omstandighede saam met hul ouers in 'n tent langs 'n rivier gewoon. Met die hulp van Bemagtig-'n-kind is die twee broers in 'n koshuis geplaas, waar hulle drie maaltye 'n dag, 'n warm bed en ander ondersteuning kry.
Marietha* is 'n hardwerkende gr. 11-leerling in pleegsorg. Haar biologiese ma is 'n dwelmverslaafde, maar Marietha was vasbeslote om nie dieselfde pad as haar ma te stap nie. 'n Tyd gelede het sy as ontvangsdame begin werk, en haar inkomste gespaar sodat sy by Impaq haar skoolloopbaan kon voltooi. Haar spaargeld was net genoeg vir die deposito, maar met die hulp van die Bemagtig-'n-kind-projek is die res van haar skoolkostes gedek, en kon sy haar skoolloopbaan by Impaq voortsit.
Samantha* se ouers, wat in die Noord-Kaap met skape en beeste boer, is swaar getref deur die langdurige droogte. Samantha moet koshuis toe gaan omdat daar nie skole in hul omgewing is nie, maar as gevolg van die droogte kan haar ouers nie die koshuisgelde betaal nie. Die Bemagtig-'n-kind-projek sorg nou dat Samantha se koshuisgelde maandeliks betaal word.
Hierdie is maar drie van talle ware verhale van kinders wie se lewe verander is deur die Bemagtig-'n-kind-projek. Word deel van hierdie inisiatief, en help ons om 'n kind se lewe in 'n nuwe rigting in te stuur.
ONS NOOI JOU UIT OM DEEL VAN HIERDIE INISIATIEF TE WORD EN ONS TE HELP OM 'n KIND SE LEWE TE VERANDER.
Kinders is 'n kwesbare deel van ons samelewing – hulle kies nie in watter huis of in watter omstandighede hulle grootword nie. Soms verg dit net 'n klein verskil in so 'n kind se lewe om vir hom of haar 'n brug te bou na beter omstandighede toe, hetsy dit koshuisgelde, vervoer na en van die skool, remediërende onderrig, terapie of iets anders is wat hulle benodig.
Elke aansoek wat ingedien word, word deur 'n paneel bespreek en op meriete beoordeel, en elke kind se individuele behoeftes word in ag geneem wanneer hierdie aansoeke oorweeg word.
Die fondse wat vir die Bemagtig-'n-kind-projek aangewend word, vorm deel van die JD Kestell-gedenkfonds. Dié fonds is vernoem na dr. John Daniel Kestell, oftewel Vader Kestell, soos hy bekend was – een van die merkwaardigste figure in Afrikaanse geledere. Vader Kestell was in sy eerste bedieningsjare as predikant só geraak deur die verarming van die Afrikaner dat hy besluit het om sy lewe daaraan te wy om verarmde Afrikaners geestelik, kultureel en maatskaplik op te hef. Vir Vader Kestell was onderrig die sleutel om die kringloop van armoede te verbreek. Solidariteit Helpende Hand volg ook, soos Kestell, 'n benadering van opheffing deur opleiding om die armoedesiklus te verbreek. Ons nooi jou om 'n bydrae tot die JD Kestell-gedenkfonds te maak sodat meer kinders deur die Bemagtig-'n-kind-projek bygestaan kan word.
Die Bemagtig-'n-kind-inisiatief voorsien in 'n wye spektrum behoeftes van kleuterskool-, laerskool- en hoërskoolleerders, insluitend:
Dra só by tot die Bemagtig-'n-kind-inisiatief
Of maak 'n skenking in die volgende rekening:
- Skakel 012 111 8360
- Stuur 'n e-pos aan [email protected]
- SMS "kind" na 45763 (elke SMS kos R2)
KLIK HIER EN WORD DEEL VAN ONS FAMILIE!
Maroela Media is jou Afrikaanse kuierplek op die internet, met gebalanseerde, betroubare nuus, en allerlei ander inhoud en lekkertes, alles in Afrikaans. Besoek maroelamedia.co.za vir al die jongste stories. Maroela Media is met trots deel van die Bemagtig 'n Kind-inisiatief saam met Helpende Hand. Saam kan ons 'n behoeftige kind se lewe verander.